РЕГЛАМЕНТ ЗА ИЗПЪЛНЕНИЕ (ЕС) 2021/81 НА КОМИСИЯТА

от 27 януари 2021 година

за одобряване на основното вещество екстракт от луковици от Allium cepa L. в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 23, параграф 5 във връзка с член 13, параграф 2 от него,

като има предвид, че:

(1) На 4 септември 2018 г. Комисията получи заявление от Institut de l’agriculture et de l’alimentation Biologique (ITAB) за одобрение на екстракта от луковици от Allium cepa L. като основно вещество. Заявлението бе придружено от информацията, изисквана съгласно член 23, параграф 3, втора алинея от Регламент (ЕО) № 1107/2009.

(2) Комисията поиска научно съдействие от Европейския орган за безопасност на храните („Органа“). На 12 декември 2019 г. Органът представи на Комисията технически доклад относно екстракта от луковици от Allium cepa L (2). На 18 май 2020 г. Комисията представи на Постоянния комитет по растенията, животните, храните и фуражите доклад за преглед (3) и проект на настоящия регламент.

(3) Данните, предоставени от заявителя, показват, че екстрактът от луковици от Allium cepa L. отговаря на критериите за хранителен продукт съгласно определението в член 2 от Регламент (ЕО) № 178/2002 на Европейския парламент и на Съвета (4). Освен това, макар че веществото не се употребява предимно за растителна защита, то може да е полезно за растителната защита като част от състава на продукт, състоящ се от веществото. Поради това то трябва да се счита за основно вещество.

(4) Проведеното разглеждане на заявлението и всички свързани с него документи показа, че може да се очаква, че екстрактът от луковици от Allium cepa L. като цяло отговаря на изискванията, предвидени в член 23 от Регламент (ЕО) № 1107/2009, по-специално по отношение на видовете употреба, които са проучени и подробно описани в изготвения от Комисията доклад за преглед. Поради това е целесъобразно екстрактът от луковици от Allium cepa L. да бъде одобрен като основно вещество.

(5) В съответствие с член 13, параграф 2 от Регламент (ЕО) № 1107/2009 във връзка с член 6 от посочения регламент и предвид съвременните научно-технически познания обаче е необходимо да бъдат включени определени условия за одобрението.

(6) В съответствие с член 13, параграф 4 от Регламент (ЕО) № 1107/2009 приложението към Регламент за изпълнение (ЕС) № 540/2011 на Комисията (5) следва да бъде съответно изменено.

(7) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Одобряване на основно вещество Веществото екстракт от луковици от Allium cepa L., посочено в приложение I, се одобрява като основно вещество при предвидените в същото приложение условия.

Член 2 Изменения на Регламент за изпълнение (ЕС) № 540/2011 Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.

Член 3 Влизане в сила Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 27 януари 2021 година. За Комисията Председател Ursula VON DER LEYEN

(1) ОВ L 309, 24.11.2009 г., стр. 1.

(2) ЕОБХ (Европейски орган за безопасност на храните), 2019. Technical report on the outcome of the consultation with Member States and EFSA on the basic substance application for Allium cepa bulb extract for use in plant protection as a fungicide in potatoes, tomatoes and cucumbers (Технически доклад за резултатите от консултацията с държавите членки и ЕОБХ във връзка със заявлението за одобрение на екстракта от луковици от Allium cepa L като основно вещество за употреба за растителна защита като фунгицид при картофи, домати и краставици). Допълнителна публикация на ЕОБХ 2019:EN-1767. doi:10.2903/sp.efsa.2019.EN-1767.

(3) Final Review report for the basic substance Allium cepa L. bulb extract finalised in the Standing Committee on Plants, Animals, Food and Feed at its meeting on 22 October 2020 in view of the approval of Allium cepa L. bulb extract as basic substance in accordance with Regulation (ЕС) № 1107/2009 (SANTE/10842/2020 Rev2). (Окончателен доклад за преглед на основното вещество екстракт от луковици от Allium cepa L., финализиран от Постоянния комитет по растенията, животните, храните и фуражите на заседанието му от 22 октомври 2020 г., с оглед на одобрението на екстракта от луковици от Allium cepa L. като основно вещество в съответствие с Регламент (ЕО) № 1107/2009 (SANTE/10842/2020 Rev2).

(4) Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).

(5) Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).